钦定古今图书集成/明伦汇编/官常典/第534卷 > 康茂才
## 钦定古今图书集成/明伦汇编/官常典/第534卷 > 康茂才

按《明外史》本传：“茂才，字寿卿，蕲人。元末寇乱，陷蕲，结
义兵，保乡里，立功为淮西宣慰使都元帅。太祖既渡
江，将士家属留和州，虑茂才扼采石，数攻之弗克。常
遇春遣游兵挠之，设伏歼其精锐。茂才复立寨天宁
洲，又破之，奔集庆。太祖克集庆，又奔镇江，舟师追及，
率馀兵三千降。太祖释之，命统所部从征，授秦淮翼”
水军元帅，守龙湾，取江阴马驮沙。张士诚来攻，击走
之，获其楼船。从廖永安攻池州，取枞阳。太祖以军兴，
民失农业，命茂才为都水营田使，修水利，兴屯田，仍
兼帐前总制、亲兵左副指挥使。陈友谅既破太平，将
窥应天。茂才与友谅旧，为书绐之。友谅大喜，问：“康公
安在？”曰：“守江东木桥。”使归。太祖易桥以石。友谅至，见
桥，愕然，连呼“老康”莫应。退至龙湾，伏兵四起。茂才合
诸将奋击，大破之，降其将张志雄等，俘士卒二万。太
祖嘉茂才功，赐赉甚厚。明年，太祖亲征友谅，茂才以
舟师从击安庆，破江州，友谅西遁。遂下蕲州、兴国、汉
阳，沿流克黄梅寨，取瑞昌，败友谅八阵指挥。迁帐前
亲兵副都指挥使。攻左君弼庐州。又从太祖援龙兴，
大战彭蠡，破杀友谅，降其子理，皆有功。擢金吾侍卫
亲军都护府副都护。从大将军徐达下庐州，克安丰，
继取江陵及湖南诸州。改神武卫指挥使，进大都督
府副使。士诚攻江阴、镇江，太祖自将击之。茂才追北
至巫子门，获士卒三千。捣淮安马骡港，拔其水寨，淮
安平。寻拔湖州，进逼苏州。士诚遣锐卒迎斗，大战尹
山桥。茂才持大戟督战，锐卒尽覆。进围其城，军北门。
平江下。还取无锡州。迁同知大都督府事，兼太子右率府使。从大将军经略中原，与都督冯胜西下陕州。
元将脱脱帖木儿遁，茂才留守。规运馈饷，造浮桥。渡
师镇河中，抚绥疮痍，民立石颂德。招徕绛、解二州，扼
潼关，秦兵不敢东。陕西平，移镇山西。复从大将军征
汉中，还军道卒。追封蕲国公，谥“武义”，肖像功臣庙。